บริษัทยักษ์ใหญ่เกาหลีใต้รายได้ Q1 ดิ่งสุดรอบ 12 ปี
ธนาคารกลางเกาหลีใต้ (BOK) เปิดเผยว่า บริษัทรายใหญ่ในประเทศมีรายได้รายไตรมาสร่วงลงหนักสุดในรอบ 12 ปี รับส่งออกซบเซาและราคาน้ำมันถูก
2 ก.ค. 2558

ผู้สื่อข่าวรายงานว่า ธนาคารกลางเกาหลีใต้ (BOK) เปิดเผยว่า บริษัทรายใหญ่ในประเทศมีรายได้รายไตรมาสร่วงลงหนักสุดในรอบ 12 ปี รับส่งออกซบเซาและราคาน้ำมันถูก
ผลการสำรวจบริษัท 3,065 แห่งซึ่งสุ่มจากบริษัทรายใหญ่ราว 16,000 แห่งนั้นพบว่า ยอดขายโดยเฉลี่ยปรับตัวลดลง 4.7% ในไตรมาสแรกเมื่อเทียบกับปีก่อนหน้า
ด้านยอดขายไตรมาสแรกปรับตัวลดลงที่หนักสุดในรอบ 12 ปี นับตั้งแต่ไตรมาสสามของปี 2546 เมื่อบริษัทมีรายได้ลดลง 6.3% รับผลกระทบจากวิกฤติบัตรเครดิตในประเทศ
รายงานของธนาคารกลางระบุว่า ราคาน้ำมันดิบที่ถูกลงส่งผลให้ราคาผลิตภัณฑ์น้ำมันและปิโตรเคมีปรับตัวลงตาม ทำให้เหล่าผู้ส่งออกที่เกี่ยวข้องมีรายได้ลดลง ขณะที่ยอดส่งออกสมาร์ทโฟนและยานยนต์ปรับตัวลดลงเช่นกัน หลังจากอุปสงค์ทั่วโลกชะลอตัวและเงินเยนอ่อนค่าลง
ส่วนรายได้ของบริษัทในภาคการผลิตร่วงลง 5.7% เทียบรายปีในไตรมาสแรก ส่วนรายได้ของบริษัทนอกภาคการผลิตปรับตัวลดลง 3.2% สำหรับยอดขายในบริษัทปิโตรเคมีร่วงลงถึง 20.7% ในไตรมาสแรก หลังบริษัทรายใหญ่มีรายได้ลดลง ส่วนรายได้ของบริษัทภาคการผลิตโลหะปรับตัวลดลง 7.1% อันเนื่องมาจากภาวะเหล็กกล้าล้นตลาด
ทั้งนี้ การที่ราคาสินค้าโภคภัณฑ์ปรับตัวลดลงและทำให้รายได้ปรับตัวลงตามนั้น เป็นสาเหตุที่ทำให้บริษัทเอกชนพากันปรับปรุงศักยภาพในการทำกำไร ซึ่งส่งผลให้ต้นทุนการผลิตปรับตัวลดลง สำนักข่าวซินหัวรายงาน
 
อินโฟเควสท์ แปลและเรียบเรียง